Nøgleord

Sammendrag



Nøgleord

1. Økonomisk, social og territorial samhørighed – Den Europæiske Fond for Regionaludvikling – beslutning om nedsættelse af finansiel støtte – frist – vejledende karakter – Kommissionens manglende overholdelse – ingen betydning – Kommissionens forpligtelse til at overholde retssikkerhedsprincippet

[Rådets forordning nr. 1260/1999, art. 39, stk. 3, litra b); Kommissionens forordning nr. 448/2001, art. 5, stk. 3]

2. Økonomisk, social og territorial samhørighed – Den Europæiske Fond for Regionaludvikling – beslutning om nedsættelse af finansiel støtte – nødvendigheden af en forudgående samarbejdsprocedure

(Rådets forordning nr. 1260/1999, art. 38 og 39)

3. Tilnærmelse af lovgivningerne – fremgangsmåderne ved indgåelse af offentlige indkøbskontrakter – direktiv 93/36 – fravigelse af de fælles regler – indskrænkende fortolkning – tilstedeværelsen af usædvanlige omstændigheder – bevisbyrde

(Rådets direktiv 93/36, art. 6, stk. 2 og 3)

4. Tilnærmelse af lovgivningerne – fremgangsmåderne ved indgåelse af offentlige indkøbskontrakter – direktiv 93/36 – udbud efter forhandling – anvendelsesbetingelser

[Rådets direktiv 93/36, art. 6, stk. 3, litra c)]

Sammendrag

1. Med hensyn til proceduren for nedsættelse af støtten fra Den Europæiske Fond for Regionaludvikling (EFRU) følger det af artikel 39, stk. 3, litra b), i forordning nr. 1260/1999 om vedtagelse af generelle bestemmelser for strukturfondene, at Kommissionen – hvis der ikke er tilvejebragt enighed mellem denne og medlemsstaten, og hvis medlemsstaten endnu ikke har foretaget de påkrævede finansielle korrektioner – kan beslutte at foretage disse korrektioner ved hel eller delvis annullering af fondenes deltagelse i den pågældende intervention. I henhold til den nævnte bestemmelse og artikel 5, stk. 3, i forordning nr. 448/2001 om gennemførelsesbestemmelser til forordning nr. 1260/1999 for så vidt angår proceduren for finansielle korrektioner af interventioner under strukturfondene kan Kommissionen træffe en beslutning inden for en frist på tre måneder fra datoen for den høring, der er fastsat i artikel 39, stk. 2, andet afsnit, i forordning nr. 1260/1999.

Da det ikke klart fremgår af artikel 39, stk. 3, litra b), i forordning nr. 1260/1999 eller artikel 5, stk. 3, i forordning nr. 448/2001, at lovgiver har haft anden hensigt, er denne frist i princippet kun vejledende, og manglende overholdelse af den har ingen betydning for lovligheden af Kommissionens afgørelse. Kommissionen har nemlig pligt til at afværge, at EFRU dækker udgifter, som ikke er blevet afholdt i overensstemmelse med EU-retten, og denne pligt bortfalder ikke ved den blotte omstændighed, at Kommissionen træffer beslutningen efter udløbet af den tremånedersfrist, der regnes fra tidspunktet for høringen.

Uanset at ordlyden af forordning nr. 1260/1999 ikke pålægger nogen ufravigelig frist, hindrer det grundlæggende krav om retssikkerhed imidlertid, at Kommissionen i det uendelige kan udsætte udøvelsen af sine beføjelser. Kommissionen skal således bestræbe sig på at overholde denne frist, men den kan på grund af den kompleksitet, der kan være forbundet med en kontrol med nævnte udgifter, have brug for længere tid til at foretage en grundig undersøgelse af situationen med henblik på at undgå dækning af uregelmæssige udgifter.

(jf. præmis 22, 23 og 27-29)

2. Jf. afgørelsens tekst.

(jf. præmis 26)

3. Det følger af 12. betragtning til direktiv 93/36 om samordning af fremgangsmåderne ved offentlige indkøb, at udbud efter forhandling har karakter af en undtagelse, idet artikel 6, stk. 2 og 3, i direktiv 93/36 indeholder en udtømmende og udtrykkelig opregning af de eneste undtagelsestilfælde, hvor det er tilladt at foretage udbud efter forhandling.

Disse bestemmelser skal fortolkes indskrænkende i deres egenskab af undtagelser fra de regler, der har til formål at sikre, at de rettigheder, som er fastsat i EU-retten på området for offentlige kontrakter, er virksomme.

Bevisbyrden for, at der faktisk foreligger usædvanlige omstændigheder, der begrunder de nævnte undtagelser, påhviler den part, der påberåber sig dem.

(jf. præmis 34-36)

4. Jf. afgørelsens tekst.

(jf. præmis 40 og 54)